Νανά Παλαιτσάκη

Η Νανά Παλαιτσάκη (γεν. 21 Φεβρουαρίου 1964) είναι Ελληνίδα δημοσιογράφος, παρουσιάστρια, ραδιοφωνική παραγωγός, τηλεοπτικό στέλεχος και συγγραφέας. Σπούδασε Πολιτικές Επιστήμες και Κοινωνιολογία στο Πάντειο Πανεπιστήμιο. Έχει μεταπτυχιακό στα Μέσα Μαζικής Ενημέρωσης, με υποτροφία από την Ευρωπαϊκή Ένωση.

Καριέρα
1989-1993: Το ξεκίνημα στο δεύτερο ιδιωτικό κανάλι της χώρας
Στα τέλη του 1989 κατά τη διάρκεια του στησίματος της ιδιωτικής τηλεόρασης πέρασε από casting αναζήτησης προσώπων που θα στελεχώσουν τον τηλεοπτικό σταθμό ΑΝΤ1 ο οποίος θα ξεκινούσε να εκπέμπει την παραμονή Πρωτοχρονιάς του 1989. Τελικά το πρωί της Πρωτοχρονιάς του 1990 έκανε την πρώτη της εμφάνιση ως παρουσιάστρια της ιστορικής πρωινής ψυχαγωγικής εκπομπής Πρωινός καφές ζωντανά από το ξενοδοχείο Intercontinental, αποτελώντας την πρώτη παρουσιάστρια του προγράμματος που θα κατέγραφε 20 χρόνια μετάδοσης στη συνέχεια. Παράλληλα με την παρουσίαση της πρωινής ζώνης ανέλαβε και την παρουσίαση του κεντρικού δελτίου ειδήσεων του σταθμού ως τηλεοπτικό δίδυμο μαζί με τον Τέρενς Κουίκ.

Τον Αύγουστο του 1990, με την έναρξη του Πολέμου του Κόλπου, της ζητήθηκε από τον ΑΝΤ1 να ταξιδέψει στο Κουβέιτ για την μετάδοση των γεγονότων από την συχνότητα του. Έτσι ολοκληρώθηκε η παρουσίαση στον Πρωινό καφέ παραμένοντας στο κεντρικό δελτίο ειδήσεων. Τη σεζόν 1991-1992 πέρα από την παρουσία της στις ειδήσεις του σταθμού ανέλαβε και την παρουσίαση του talk show Σημεία και Τέρατα στη βραδινή του ζώνη. Το 1992 παρόλο που είχε υπογράψει συμβόλαιο αποκλειστικής συνεργασίας διάρκειας 5 ετών, με ισχύ μέχρι το 1994, αποφάσισε να ολοκληρώσει τη συνεργασία της με τον σταθμό για προσωπικούς της λόγους. Τη σεζόν 1992-1993 αποδέχτηκε την πρόταση της κρατικής τηλεόρασης για την παρουσίαση του κεντρικού δελτίου ειδήσεων μέσα από τη συχνότητα της ΕΤ1.

Έχει διδάξει Κοινωνιολογία και Δίκαιο της Θάλασσας, στη σχολή του Πολεμικού Ναυτικού. Επίσης, έχει διδάξει σε Σχολές Δημοσιογραφίας.

1993-1998: Η συνεργασία με τον ΣΚΑΪ, talk shows, δελτία ειδήσεων και μεγάλα γεγονότα
Το καλοκαίρι του 1993 ξεκίνησε τη συνεργασία της με τον όμιλο ΣΚΑΪ και το νεοϊδρυθέν ομότιτλο τηλεοπτικό σταθμό που επρόκειτο να ξεκινήσει τη μετάδοση του τον Σεπτέμβριο της ίδιας χρονιάς. Την Τρίτη 21 Σεπτεμβρίου του 1993 στις 18:00 το απόγευμα επανεμφανίστηκε τηλεοπτικά παρουσιάζοντας το κεντρικό δελτίο ειδήσεων για μία σεζόν ενώ τη σεζόν 1994-1995 παρουσίαζε το απογευματινό δελτίο ειδήσεων του σταθμού. Παράλληλα το 1994 ξεκίνησε να παρουσιάζει την κοινωνική εκπομπή Που Πάμε; για δύο σεζόν.

Το 1995 ανέλαβε την παρουσίαση του talk show Πυρ, Γυνή και Θάλασσα φιλοξενώντας γνωστές προσωπικότητες από τον χώρο της πολιτικής και του θεάματος. Τη σεζόν 1995-1996 επιμελήθηκε την εκπομπή έρευνας και λόγου 5η παρουσία. Κατά τη διάρκεια της συνεργασίας παρουσίασε μεγάλα event και εκδηλώσεις σε Ελλάδα και Ευρώπη σε ζωντανή μετάδοση. Για δύο χρόνια παρουσίασε τους διαγωνισμούς ομορφιάς και υψηλής ραπτικής Look of the Year 1995 & 1996. Το 1996 είχε την επιμέλεια και την παρουσίαση των γεγονότων πριν αλλά και μετά τις εθνικές εκλογές.

Το 1996 δημιούργησε το πρωτοποριακό Σαββατιάτικο variety talk show Κόκκινο Βελούδο που παρουσίασε μέχρι το 1998. Το πλατό της εκπομπής που θύμιζε καμπαρέ εποχής φιλοξένησε γνωστές προσωπικότητες της δεκαετίας του 1990 πάντα με συνοδεία μουσικής, σκετς, χορού και κοινού. Τη σεζόν 1997-1998, τελευταία σεζόν συνεργασίας της με τον σταθμό ΣΚΑΪ, παρουσίασε το talk show Προσωπικά.

1998-σήμερα: Συνεργασίες με άλλους σταθμούς και συμπαρουσίαση
Το 1998 ξεκίνησε τη συνεργασία της με το Κανάλι 5, μετέπειτα ALTER μεταφέροντας από το προηγούμενο κανάλι την εκπομπή Προσωπικά για τη σεζόν 1998-1999. Τη σεζόν 1999-2000 παρουσίασε ως τηλεοπτικό δίδυμο μαζί με τον Γιώργο Τράγκα την εκπομπή Viva στην ίδια τηλεοπτική συχνότητα, αυτή την περίοδο ως ALTER 5, και το Πρωτοχρονιάτικο show του σταθμού Viva Millenium, για την υποδοχή της νέας χιλιετίας. Τα επόμενα χρόνια απείχε από την τηλεόραση έως το 2002 που επανήλθε μέσα από τη συχνότητα του Star Channel ως συνεργάτιδα της εκπομπής Super Star με τη Χριστίνα Λαμπίρη ενώ τη σεζόν 2003-2004 ανέλαβε την παρουσίαση της πρωινής ζώνης του σταθμού με την κοινωνική εκπομπή Έχω Θέμα που δεν σημείωσε ιδιαίτερη επιτυχία και ολοκληρώθηκε μετά από δέκα εκπομπές. Τη σεζόν 2004-2005 συνεργάστηκε με το τοπικής εμβέλειας Κανάλι 10 (νυν Alert TV) παρουσιάζοντας το talk show Εσωτερικές Υποθέσεις.

Τα επόμενα χρόνια εργάστηκε πίσω από τις κάμερες αναλαμβάνοντας την επιμέλεια και το στήσιμο διαφόρων τηλεοπτικών show στον ΑΝΤ1 ενώ στα τέλη του 2005 εργάστηκε στο στήσιμο προγράμματος του νέου τηλεοπτικού ΣΚΑΪ που επρόκειτο να επαναλειτουργήσει και να επιστρέψει στον τηλεοπτικό αέρα. Το 2007 ξεκίνησε τη συνεργασία της εκ νέου με τον τηλεοπτικό σταθμό ALTER. Εκεί τις σεζόν 2007-2009 υπήρξε συμπαρουσιάστρια της Φαίης Σκορδά στην gossip εκπομπή Πολύ Μπλα Μπλα στη μεσημεριανή ζώνη του σταθμού. Το 2009 έκανε μία guest εμφάνιση στην κωμική σειρά του MEGA Η πολυκατοικία υποδυόμενη τον εαυτό της που μπλέκει με τους χαρακτήρες της δημοφιλούς σειράς σε ένα από τα επεισόδια της πρώτης σεζόν. Τον Σεπτέμβριο του 2009 ανέλαβε την παρουσίαση του prime time talk show Ο Τελευταίος Πειρασμός στο ALTER. Λόγω των χαμηλών ποσοστών τηλεθέασης της εκπομπής ο σταθμός αποφάσισε την πρόωρη ολοκλήρωση μετά από 4 εκπομπές. Τη σεζόν 2009-2010 ήταν συμπαρουσιάστρια της Βάσιας Λόη στην απογευματινή gossip εκπομπή Μεσημεριανό Express. Το 2010 επέστρεψε τηλεοπτικά στον ΑΝΤ1 και την πρωινή ψυχαγωγική ζώνη του σταθμού, 20 χρόνια μετά τη δική της πρώτη παρουσία σε αυτή, ως συμπαρουσιάστρια του Γιώργου Καραμέρου και του Σπύρου Χαριτάτου στην εκπομπή 10 με 1 Μαζί. Τα επόμενα χρόνια επιμελήθηκε και παρουσίασε τα δικά της τηλεοπτικά magazino και talk show σε σταθμούς τοπικής εμβέλειας: My Lady (Channel 9, 2011-2012), ΕΥ Ladies (Blue Sky, 2012-2014), Νανά στα Κόκκινα (Blue Sky, 2013-2015).

Τον Σεπτέμβριο του 2014 ξεκίνησε τη συνεργασία της με τον παρουσιαστή Μένιο Φουρθιώτη και τον τότε πανελλαδικό Epsilon TV. Παράλληλα στον ίδιο σταθμό τις σεζόν 2014-2017 παρουσίασε την ενημερωτική εκπομπή υγείας στην απογευματινή ζώνη του Σαββατοκύριακου ενώ το 2015 μετέφερε το late night talk show της από το Blue Sky με τίτλο Στα Κόκκινα με τη Νανά. Το καλοκαίρι του 2015 παρουσίασε την καθημερινή ψυχαγωγική εκπομπή Με τη ματιά της Νανάς. Το 2018 μετά την απόλυση της από το μετέπειτα μετονομασμένο τηλεοπτικό σταθμό Open TV ανανέωσε τη συνεργασία της με τον Μένιο Φουρθιώτη και τις εκπομπές Αποκαλυπτικά Live και Μένιος Live μέσα από τη συχνότητα του τοπικού Epsilon TV. Η συνεργασία τους συνεχίστηκε για τα επόμενα τρία χρόνια μέχρι και τα μέσα του 2021. Τη σεζόν 2023-2024 επέστρεψε τηλεοπτικά μέσα από τη συχνότητα του MEGA ως συμπαρουσιάστρια της Ελεονώρας Μελέτη στην πρωινή ψυχαγωγική εκπομπή Mega Καλημέρα.

Έχει κάνει τρεις γάμους. Έχει ένα γιο από τον πρώτο της γάμο, τον Αλέξη.

Παραπομπές

Κατηγορία:Ελληνίδες δημοσιογράφοι
Κατηγορία:Ελληνίδες τηλεπαρουσιάστριες